b"\n_START_ARTICLE_\nHartvig Huitfeldt (officer)\n_START_SECTION_\nKarriere\n_START_PARAGRAPH_\nHan f\xc3\xb8dtes p\xc3\xa5 Frederikssten, hvor faderen, oberst T\xc3\xb8nne Huitfeldt, d\xc3\xb8de m\xc3\xa5nedsdagen efter. Sammen med 2 br\xc3\xb8dre uddannede Huitfeldt sig (omtr. 1692-98) i den franske h\xc3\xa6r ved det af Christian Gyldenl\xc3\xb8ve og Frands Juul kommanderede regiment Royal Danois; men allerede inden sin hjemkomst fra fransk tjeneste var han blevet f\xc3\xa6ndrik ved bergenhusiske Regiment, 1700 blev han l\xc3\xb8jtnant ved den regimentet underlagte marinerafdeling, 1702 kaptajn og 1707 major. I felttoget i Sk\xc3\xa5ne 1709-10 deltog han med udm\xc3\xa6rkelse som generaladjudant ved overkommandoen og var general Frantz Joachim von Dewitzs ledsager, da denne efter Helsingborgs r\xc3\xb8mning som sidste mand forlod Sk\xc3\xa5nes grund. Straks efter hjemkomsten m\xc3\xa5tte Huitfeldt efter kongens befaling indgive en bet\xc3\xa6nkning over \xc3\xa5rsagerne til felttogets ulykkelige udgang. 2 m\xc3\xa5neder senere udn\xc3\xa6vntes han til oberstl\xc3\xb8jtnant ved 2. trondhjemske Regiment og allerede 1712 til oberst og chef for bergenhusiske. Med en bataljon af dette blev han samme \xc3\xa5r kommanderet til Danmark; men da den kun anvendtes i danske f\xc3\xa6stninger og p\xc3\xa5 fl\xc3\xa5den, kom den ikke til at spille nogen videre rolle i krigen, f\xc3\xb8r den i for\xc3\xa5ret 1716 sendtes hjem til Norge og hjalp til at drive Carl XII ud af landet. Da bergenhusiske Regiment 1717 deltes i 2, beholdt Huitfeldt det 1. eller nordre Regiment og kommanderede i de sidste m\xc3\xa5neder af \xc3\xa5ret gr\xc3\xa6nsebevogtningen i det sydlige Norge mellem Frederikshald og \xc3\x98rjebro. 1718 h\xc3\xb8rte han og hans regiment til det s\xc3\xa5kaldte sm\xc3\xa5lenske korps under Wihelm Hedwiger Eppingen von Sponeck og \xc3\xa5ret efter til det korps, der med samme navn dannede hovedstyrken af den h\xc3\xa6r, der faldt ind i B\xc3\xa5hus Len. Sk\xc3\xb8nt dette felttog til lands kun f\xc3\xb8rtes med ringe energi, blev det som f\xc3\xb8lge af Tordenskiolds bedrifter dog ikke ganske uden resultat. Efter erobringen af Marstrand med f\xc3\xa6stningen Carlssten udn\xc3\xa6vntes Huitfeldt 3. august 1719 til kommandant i denne, hvis navn forandredes til Christianssten, og samme dag til generalmajor; 12. november 1720 blev f\xc3\xa6stningen i henhold til fredstraktaten tilbageleveret de svenske. Endnu samme \xc3\xa5r fik Huitfeldt kommandoen over 2. (\xc3\xb8stre) akershusiske Regiment i stedet for 1. bergenhusiske, som hans \xc2\xabDisciplin og gode Orden havde sat i en saa ber\xc3\xb8mmelig Stand\xc2\xbb, at dette angives som grunden til, at Frederik IV gav ham sit brystbillede i brillanter at b\xc3\xa6re om halsen, en udm\xc3\xa6rkelse, der ellers kun er blevet Tordenskiold, Christian Carl Gabel og Poul Vendelbo L\xc3\xb8ven\xc3\xb8rn til del. Ved samme tid fik han tillige med 3 andre generalmajorer inspektion over den norske milit\xc3\xa6retat s\xc3\xb8ndenfjelds, hvorimod han 1729 efterfulgte Vincents Budde som \xc2\xabkommanderende Chef\xc2\xbb nordenfjelds; 1740 blev han forflyttet til kommandant i Frederiksstad, i hvilken stilling han d\xc3\xb8de 2. juni 1748. Han var blevet hvid ridder 1728, generall\xc3\xb8jtnant 1733 og general 1746.\n_START_SECTION_\nGodsejer\n_START_PARAGRAPH_\nI Frederiksstad var Huitfeldt i n\xc3\xa6rheden af s\xc3\xa6deg\xc3\xa5rden Hafslund, som 1741 tilfaldt ham ved hans svigerfaders, konferensr\xc3\xa5d, amtmand Niels (Wernersen, adlet) Werenskiolds, d\xc3\xb8d. 15. september 1719 havde han nemlig i Marstrand \xc3\xa6gtet Karen Werenskiold (f. 3. juni 1700). Hun solgte 1754 Hafslund og flyttede til Danmark, hvor hun k\xc3\xb8bte herreg\xc3\xa5rden N\xc3\xa6stved Sortebr\xc3\xb8drekloster. 1755 blev hun dekoreret med l'union parfaite og var 1757-67 overhofmesterinde hos dronning Juliane Marie. Hun d\xc3\xb8de p\xc3\xa5 n\xc3\xa6vnte kloster 26. oktober 1778; hendes lig f\xc3\xb8rtes til Norge og er sammen med mandens hensat i et kapel, han havde bygget ved Hafslunds sognekirke Skjeberg. For godsets fattige havde de oprettet en stiftelse, best\xc3\xa5ende af vajsenhus, skole m. m."